钦定古今图书集成/历象汇编/庶征典/第082卷 > 王充论衡 > 《五色露赋》贾𫗧
## 钦定古今图书集成/历象汇编/庶征典/第082卷 > 王充论衡 > 《五色露赋》贾𫗧

“露彩呈祥，厥状非一；表四方之具庆，故五色而俱出。”
间朱青以腾文，杂元黄而成质。则沐圣泽者，畴敢不
祗？被湛恩者罔有不率。大化式孚，瑞物斯睹。究其源
兮则一，分其色兮惟五。暧空之际，若丽非烟之祥；润
块之时，如启建侯之土。神化无方，至精宣光，且见凝
夫渥彩，孰云晞以朝阳？虽有本于三危，三危不得不
“比；谅无当于五色，五色不得不彰。”岂直超绛雪，掩元
霜，空挹瀼瀼之灵气，酌湑湑之神浆。始也结以成形，
自东方而转色；今也出于协庆，犹上天而降康。则知
时在中和，何物不乐？超飞走而为瑞，与风雨而咸若。
不资揭以金茎，宁假承于琼爵。炼石初染，状娲皇之
补天；鸳瓦才霑，类彩凤之巢阁。在汉武时，方朔陈词，
涉吉云之异境，得五露之灵滋。曷若我后，统寰海之
有截，应天地之无私，包众瑞之备矣。选列辟而观之，
自然阴阳降祉，天人合应，吸沆瀣延楚客之情，咏《厌
浥》动诗人之兴。若以彼而方此，曾不得侔色而揣称。